Administrador de Infraestruturas Ferroviarias

miniatura|260px|Coche de ADIF.

O Administrador de Infraestruturas Ferroviarias (en castelán: Administrador de Infraestructuras Ferroviarias), máis coñecido como Adif, é unha entidade pública empresarial dependente inicialmente do Ministerio de Fomento de España (hoxe Ministerio de Transportes, Mobilidade e Axenda Urbana), que ten como obxectivo a construción de liñas de ferrocarril e a xestión da súa explotación.

Adif herdou a infraestrutura das extintas RENFE (2005) e FEVE (2013), polo que é propietaria da maioría de liñas de ferrocarril de España. 

A data de 31 de decembro de 2015 administraba 15 384 quilómetros de vías e 1 903 estacións, 41 delas por Adif AV (alta velocidade). Tamén herdou as funcións da empresa pública GIF. 

 Historia 
Adif é froito da Lei do Sector Ferroviario, que xorde da transposición de Directivas europeas, e que obriga a que as grandes ferroviarias nacionais europeas xestionen de forma independente a infraestrutura e os trens que circulan por ela. O obxectivo final é permitir a calquera outra operador ferroviaria circular pola rede en condicións de igualdade cos trens de Renfe Operadora, promovendo a libre competencia.

A división de RENFE fíxose efectiva o 1 de xaneiro de 2005 entre dúas empresas: 
 Renfe: propietaria dos trens e encargada da súa circulación, que traballa en competencia con outras compañías ferroviarias. 
 Adif: propietaria da infraestrutura e encargada da súa xestión, que proporciona os seus servizos a calquera operador ferroviario que os solicite.

A división tivo algunhas particularidades como, por exemplo, que a venda de billetes en estacións ata agora é competencia de Adif, en contra do que ocorre noutros administradores de infraestruturas (AENA, estacións de autobús...), e que as estacións exclusivamente de proximidades son propiedade de Adif pero son xestionadas por Renfe. Isto é posible debido a que as redes de proximidades non son obxectivo da libre competencia.

O 31 de decembro de 2012 realizouse unha operación similar coa compañía que xestionaba os ferrocarrís de vía estreita, FEVE, facéndose cargo Adif de toda a infraestrutura de vía estreita non transferida a comunidades autónomas.

A partir do 1 de xaneiro de 2014 o Real Decreto 15/2013 divide ao Adif en dúas sociedades:
 Adif, encargada da xestión da rede convencional.
 Adif Alta Velocidad, encargada da construción e mantemento das liñas de alta velocidade e que herda o groso da débeda do anterior Adif.

Segundo os medios, o obxectivo fundamental da segregación é o cumprimento das modificacións operadas polo Sistema Europeo de Contas e os novos criterios contables establecidos no mesmo, que esixe ás empresas públicas que polo menos o 50 % dos gastos estean cubertos pola súa actividade comercial (e non por subvencións) para que o seu pasivo non compute como déficit. Mantense unha estrutura organizativa única.

 Xerencias operativas 
Adif controla o tráfico ferroviario en España a través de seis xerencias operativas, encadradas na Dirección Ejecutiva de Circulación e localizadas en:
 León - Control da zona noroeste.
 Miranda de Ebro (Burgos) - Control da zona norte.
 Barcelona - Control da zona nordeste.
 Madrid - Control da zona centro.
 Valencia - Control da zona levantina.
 Sevilla - Control da zona sur.

 Actividades e funcións 
As principais actividades de Adif son tres: 
 Construción por encomenda do Ministerio de Fomento español de novas liñas ferroviarias, entre elas as novas liñas de Alta Velocidade.
 Mantemento das infraestruturas necesarias para a operación ferroviaria.
 Atribución de capacidades da liña da rede e xestión da circulación en réxime de seguridade para a operación ferroviaria.

 Rede ferroviaria 

Todas as liñas que pertencían a RENFE na súa escisión pasaron a titularidade estatal, sendo administradas por Adif. Á rede orixinal únense as liñas que foron construídas desde a creación de Adif.

Esta rede componse de todas as liñas de vía ancha de España, fóra das liñas Barcelona-Vallès e Lleida-La Pobla de Segur, de carácter rexional e pertencentes a FGC. Tamén inclúe unha liña de vía estreita, a Liña C9 de Proximidades Madrid.Declaración da Rede 2010, Anexos e Mapas  en Adif.es

 Infraestruturas para mercancías 
Adif mantén unha ampla rede de infraestruturas e terminais para o tratamento de mercancías. As instalacións de mercadorías divídense en dous grupos, 1 e 2, dependendo dos servizos que ofrezan.

Nas instalacións de mercancías, ademais dos labores típicos dunha estación ferroviaria, pódense realizar todo tipo de manobras, transbordo de mercancías, manipulación de colectores, almacenaxe, planificación, alugueiro de medios auxiliares, limpeza de material, aparcadoiro de vehículos etc.

Ademais, os trens poden recibir varios servizos nas instalacións de Adif, como subministración de area e combustible.

 Presidencia 
 2005 - 2012: Antonio González Marín
 2012 - 2013: Enrique Verdeguer Puig
 2013 - 2016: Gonzalo Ferre Moltó
2016 - 2018: Juan Bravo Rivera 
2018 - 2021: Isabel Pardo de Vera Posada
2021 - actualidade:  María Luisa Domínguez González

 Notas 

 Véxase tamén 

 Outros artigos 
 Renfe Operadora
 Lista de estacións de tren de Galicia

 Ligazóns externas 
 Páxina oficial de Adif 
 Líneas  A revista de Adif .

Categoría:Empresas ferroviarias de España